Willelmus, Dei gracia episcopus, et Willelmus Sancti-Germani, et Arnulphus Sancti-Petri abbates Autissiod. omnibus presentes litteras inspecturis, in Domino salutem. Noverint universi quod, cum inter capitulum Autissiodorense et Ferrandum, quondam maiorem de Egliniaco, questiones plurime super diversis articulis emersissent, tandem dictus Ferrandus, nobis presentibus, intravit capitulum Autissiodorense et maioriam de Egliniaco in manu decani publice resignavit in perpetuum. Hoc etiam Benedictus et Fraaudus, Ferrandi filii, qui presentes erant concesserunt, et concenserunt. Preterea, Ferrandus et filii ejus predicti recognoverunt homagium Autissiodorensis ecclesie, et quod pro hominibus ecclesie se tenerent, ubicumque de cetero habitarunt, sicut antecessores eorum pro hominibus ecclesie se tenuerant secundum consuetudines terre Autissiodorensis ecclesie. Capitulum, vero, concessit Ferrando ut ipse rachataret de quadraginta libris Autissiodorensis a canonicis qui apud Egliniacum prebendas suas percipiunt, caducum Johannis, presbiteri defuncti, qui Ferrandi frater fuit; ita quod preterea domum unam que est juxta ecclesiam de Egliniaco, vel aliam eque bonam que capitulo placeret, daret capitulo Ferrandus. Concessit preterea capitulum Ferrando, pro bono pacis, ut ipse et filii ejus tenementa sua que apud La Biche, vel alibi tenent, a capitulo teneant, ubicunque maneant, ad consuetudines et justiciam et jura alia omnia que terra debet, secundum consuetudinem terre illius. Quod si forte Ferrandus, vel filii ejus, ab hiis que superius dicta sunt resilirent, capitulum saisiret omnia que Ferrandus tenet ab eis, et ea capitulum teneret donec ad respectum capituli esset emendatum. Hec omnia Ferrandus et filii ejus Benedictus et Fraaudus, tactis sacrosanctis reliquiis, se bona fide observaturos juraverunt, et reliquos Ferrandi filios concessuros et observaturos firmiter promiserunt. Et nos, ad peticionem utriusque partis, litteras nostras testimoniales fecimus annotari et sigillorum nostrorum karacteribus roborari. Actum, anno dominice Incarnationis millesimo ducentesimo duodecimo.